CELEX: E2016P0006
Language: hr
Date: 2016-05-12 00:00:00
Title: Zahtjev za savjetodavno mišljenje Suda EFTA-e koji je 12. svibnja 2016. podnio Okružni sud u Reykjaviku (Héraðsdómur Reykjavíkur) u predmetu Fjarskipti hf. protiv Póst- og fjarskiptastofnun (Predmet E-6/16)

2.3.2017   
            
            
               HR
            
            
               Službeni list Europske unije
            
            
               C 66/32
            
         Zahtjev za savjetodavno mišljenje Suda EFTA-e koji je 12. svibnja 2016. podnio Okružni sud u Reykjaviku (Héraðsdómur Reykjavíkur) u predmetu Fjarskipti hf. protiv Póst- og fjarskiptastofnun
   (Predmet E-6/16)
   (2017/C 66/12)
   Dopisom Sudu EFTA-e od 12. svibnja 2016., zaprimljenim u pisarnici Suda 18. svibnja 2016., Okružni sud u Reykjaviku (Héraðsdómur Reykjavíkur) podnio je zahtjev za savjetodavno mišljenje u predmetu Fjarskipti hf.. protiv Póst- og fjarskiptastofnun o sljedećim pitanjima:
   
               1.
            
            
               Može li se točka (a) članka 2. Direktive 2002/21/EZ Europskog parlamenta i Vijeća od 7. ožujka 2002. o zajedničkom regulatornom okviru za elektroničke komunikacijske mreže i usluge (Okvirna direktiva) tumačiti tako da pojam „elektronička komunikacijska mreža” obuhvaća prijenos signala napisanih u obliku SMS poruke na uređaju krajnjeg korisnika priključenom preko web-preglednika na web-poslužitelj „My Pages” na web-domeni telekomunikacijskog poduzeća, preko javnog interneta, na softver u skriptnom jeziku PHP-u na web-domeni istog telekomunikacijskog poduzeća, koji prima signale, obrađuje ih i prenosi od web-domene telekomunikacijskog poduzeća do SMS poslužitelja (SMSC) u svojem komunikacijskom sustavu, koji ih potom telefonskom mrežom šalje na telefonski broj primatelja?
            
         
               2.
            
            
               Ako je odgovor na pitanje 1. potvrdan, treba li točku (c) članka 2. Direktive 2002/21/EZ tumačiti tako da pojam „elektronička komunikacijska usluga” obuhvaća uslugu koja se sastoji od prijenosa signala koji se odvija na komunikacijskoj mreži kako je opisana u pitanju 1. kad se i. naknada za takvu uslugu naplaćuje, i ii. kad se naknada za takvu uslugu ne naplaćuje?
            
         
               3.
            
            
               Ako je odgovor na pitanje 2. potvrdan, treba li točku (d) članka 2. Direktive 2002/21/EZ tumačiti tako da pojam „javna komunikacijska mreža” obuhvaća elektroničku komunikacijsku uslugu opisanu u pitanju 2. koja se pruža na elektroničkoj komunikacijskoj mreži opisanoj u pitanju 1. neovisno o tome je li ta usluga i. javno dostupna, ili je ii. dostupna samo pretplatnicima telekomunikacijskog poduzeća?